ข้าราชการส่วนท้องถิ่น

ข้าราชการส่วนท้องถิ่น หมายถึง ข้าราชการที่ปฏิบัติหน้าที่ราชการในองค์กรปกครองส่วนท้องถิ่น ได้แก่ องค์การบริหารส่วนจังหวัด เทศบาล องค์การบริหารส่วนตำบล และเมืองพัทยา ซึ่งได้รับการบรรจุและแต่งตั้งให้ปฏิบัติราชการโดยได้รับเงิน เดือนจากงบประมาณหมวดเงินเดือนขององค์กรปกครองส่วนท้องถิ่นหรือจากเงินงบประมาณหมวดเงิน อุดหนุนของรัฐบาลที่ให้แก่องค์กรปกครองส่วนท้องถิ่น และองค์กรปกครองส่วนท้องถิ่นนำมาจัดเป็นเงินเดือนของข้าราชการ โดยการคัดเลือกบุคคลเพื่อบรรจุและแต่งตั้งเป็นข้าราชการส่วนท้องถิ่น ณ ปัจจุบัน ตามคำสั่ง คสช. 8/2560 เรื่อง การขับเคลื่อนการปฏิรูปการบริหารงานส่วนบุคคลท้องถิ่น ซึ่งการดำเนินการเกี่ยวกับการสอบบรรจุหรือการคัดเลือก การสอบคัดเลือกจะดำเนินการโดย คณะกรรมการกลางสอบแข่งขันพนักงานส่วนท้องถิ่น (กสถ.) ซึ่งการสอบจะแบ่งออกเป็น 3 ภาค คือ ภาคความรู้ความสามารถทั่วไป (ภาค ก.) ภาคความรู้ความสามารถเฉพาะตำแหน่ง (ภาค ข.) และภาคความเหมาะสมกับตำแหน่ง (ภาค ค.)

**คุณสมบัติของบุคคลที่จะเข้ารับราชการ**
ผู้ที่จะเข้ารับราชการเป็นข้าราชการหรือพนักงานส่วนท้องถิ่น ต้องมีคุณสมบัติทั่วไปและไม่มีลักษณะต้องห้ามตามประกาศคณะกรรมการกลางข้าราชการองค์การบริหารส่วนจังหวัด เรื่อง มาตรฐานทั่วไปเกี่ยวกับคุณสมบัติและลักษณะต้องห้ามเบื้องต้นสำหรับข้าราชการองค์การบริหารส่วนจังหวัด ลงวันที่ 22 พฤศจิกายน 2544 ประกาศคณะกรรมการกลางพนักงานเทศบาล เรื่อง มาตรฐานทั่วไปเกี่ยวกับคุณสมบัติและลักษณะต้องห้ามเบื้องต้นสำหรับพนักงานเทศบาล ลงวันที่ 22 พฤศจิกายน 2544 และประกาศคณะกรรมการกลางพนักงานส่วนตำบล เรื่อง มาตรฐานทั่วไปเกี่ยวกับคุณสมบัติและลักษณะต้องห้ามเบื้องต้นสำหรับพนักงานส่วนตำบล ลงวันที่ 22 พฤศจิกายน 2544 ดังต่อไปนี้- มีสัญชาติไทย- มีอายุไม่ต่ำกว่า 18 ปีบริบูรณ์- เป็นผู้เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุข- ไม่เป็นผู้ดำรงตำแหน่งข้าราชการการเมือง- ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถหรือ จิตฟั่นเฟือนไม่สมประกอบ หรือเป็นโรคตามที่คณะกรรมการกลางข้าราชการองค์การบริหารส่วนจังหวัด คณะกรรมการกลางพนักงานเทศบาล และคณะกรรมการกลางพนักงานส่วนตำบลกำหนด - ไม่เป็นผู้อยู่ในระหว่างถูกสั่งให้พักราชการหรือถูกสั่งให้ออกจากราชการไว้ก่อน ตามมาตรฐานทั่วไป หรือหลักเกณฑ์และวิธีการเกี่ยวกับการบริหารงานบุคคลของพนักงานเทศบาลตามกฎหมายว่าด้วยระเบียบบริหารงานบุคคลส่วนท้องถิ่น หรือตามกฎหมายอื่น- ไม่เป็นผู้บกพร่องในศีลธรรมอันดี จนเป็นที่รังเกียจของสังคม- ไม่เป็นกรรมการพรรคการเมืองหรือเจ้าหน้าที่ในพรรคการเมือง- ไม่เป็นบุคคลล้มละลาย- ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุกเพราะกระทำ ความผิดทางอาญา เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ- ไม่เป็นผู้เคยถูกลงโทษให้ออก ปลดออก หรือไล่ออกจากรัฐวิสาหกิจ หรือหน่วยงานอื่นของรัฐ- ไม่เป็นผู้เคยถูกลงโทษให้ออก หรือปลดออก เพราะกระทำผิดวินัยตามมาตรฐานทั่วไปหรือหลักเกณฑ์และวิธีการเกี่ยวกับการบริหารงานบุคคลของข้าราชการองค์การบริหารส่วนจังหวัด พนักงานเทศบาล พนักงานส่วนตำบล ตามกฎหมายว่าด้วยระเบียบบริหารงานบุคคลส่วนท้องถิ่น หรือตามกฎหมายอื่น- ไม่เป็นผู้เคยถูกลงโทษไล่ออก พราะกระทำผิดวินัยตามมาตรฐานทั่วไปหรือหลักเกณฑ์และวิธีการเกี่ยวกับการบริหารงานบุคคลของข้าราชการองค์การบริหารส่วนจังหวัด พนักงานเทศบาล พนักงานส่วนตำบล ตามกฎหมายว่าด้วยระเบียบบริหารงานบุคคลส่วนท้องถิ่น หรือตามกฎหมายอื่น- ไม่เป็นผู้เคยกระทำการทุจริตในการสอบเข้ารับราชการ

**ประเภทตำแหน่งข้าราชการส่วนท้องถิ่น**
ตำแหน่งของข้าราชการส่วนท้องถิ่น มี 4 ประเภท ดังต่อไปนี้

**ตำแหน่งประเภทบริหารท้องถิ่น ได้แก่**
1.1) ปลัดองค์กรปกครองส่วนท้องถิ่น
1.2) รองปลัดองค์กรปกครองส่วนท้องถิ่น
1.3) ตำแหน่งที่เรียกชื่ออย่างอื่น ตามที่คณะกรรมการกลางข้าราชการหรือพนักงานส่วนท้องถิ่นกำหนด

**ตำแหน่งประเภทอำนวยการท้องถิ่น ได้แก่**
2.1) หัวหน้าหน่วยงาน ระดับสำนัก
2.2) หัวหน้าหน่วยงาน ระดับกอง
2.3) หัวหน้าหน่วยงาน ระดับส่วน/ฝ่าย
2.4) ตำแหน่งที่เรียกชื่ออย่างอื่น ตามที่คณะกรรมการกลางข้าราชการหรือพนักงานส่วนท้องถิ่นกำหนด

**ตำแหน่งประเภทวิชาการ ได้แก่**
3.1) ตำแหน่งที่จำเป็นต้องใช้ผู้สำเร็จการศึกษาระดับปริญญา ตามมาตรฐานทั่วไปที่คณะกรรมการกลางข้าราชการหรือพนักงานส่วนท้องถิ่นกำหนด

**ตำแหน่งประเภททั่วไป ได้แก่**
4.1) ตำแหน่งที่ไม่ใช่ตำแหน่งประเภทบริหาร ตำแหน่งประเภทอำนวยการ และตำแหน่งประเภทวิชาการ ตามมาตรฐานทั่วไปที่คณะกรรมการกลางข้าราชการหรือพนักงานส่วนท้องถิ่นกำหนด

**การแบ่งระดับข้าราชการส่วนท้องถิ่น**
ตำแหน่งของข้าราชการส่วนท้องถิ่น ให้มีระดับดังต่อไปนี้ 

**ประเภทบริหารท้องถิ่น มี 3 ระดับ**
# ระดับสูง
# ระดับกลาง
# ระดับต้น

**ประเภทอำนวยการท้องถิ่น มี 3 ระดับ**
# ระดับสูง
# ระดับกลาง
# ระดับต้น

**ประเภทวิชาการ มี 4 ระดับ**
# ระดับเชี่ยวชาญ
# ระดับชำนาญการพิเศษ
# ระดับชำนาญการ
# ระดับปฏิบัติการ

**ประเภททั่วไป มี 3 ระดับ**
# ระดับอาวุโส
# ระดับชำนาญงาน
# ระดับปฏิบัติงาน

**อัตราเงินเดือน**
ข้าราชการส่วนท้องถิ่น ที่ได้รับการบรรจุแต่งตั้งจะได้รับเงินเดือนจากงบประมาณหมวดเงินเดือนขององค์กรปกครองส่วนท้องถิ่นหรือจากเงินงบประมาณหมวดเงิน อุดหนุนของรัฐบาลที่ให้แก่องค์กรปกครองส่วนท้องถิ่น และองค์กรปกครองส่วนท้องถิ่นนำมาจัดเป็นเงินเดือนของข้าราชการ สำหรับคุณวุฒิที่ ก.จ. , ก.ท. , ก.อบต. หรือ กพ. รับรองเพื่อการบรรจุและแต่งตั้ง เช่น- ปริญญาเอก บรรจุแต่งตั้งในประเภทวิชาการ ระดับปฏิบัติการ อัตราเงินเดือน 21,400 บาท- ปริญญาโท บรรจุแต่งตั้งในประเภทวิชาการ ระดับปฏิบัติการ อัตราเงินเดือน 17,570 บาท- ปริญญาตรี บรรจุแต่งตั้งในประเภทวิชาการ ระดับปฏิบัติการ อัตราเงินเดือน 15,060 บาท (ปริญญาตรี 5 ปี อัตราเงินเดือน 15,840 บาท)- ประกาศนียบัตรวิชาชีพชั้นสูง (ปวส.) บรรจุแต่งตั้งในประเภททั่วไป ระดับปฏิบัติงาน อัตราเงินเดือน 11,510 บาท- ประกาศนียบัตรวิชาชีพเทคนิค (ปวท.) บรรจุแต่งตั้งในประเภททั่วไป ระดับปฏิบัติงาน อัตราเงินเดือน 10,880 บาท- ประกาศนียบัตรวิชาชีพ (ปวช.) บรรจุแต่งตั้งในประเภททั่วไป ระดับปฏิบัติงาน อัตราเงินเดือน 9,440 บาท

**บัญชีอัตราเงินเดือน**
บัญชีอัตราเงินเดือนของข้าราชการส่วนท้องถิ่น (บัญชี 5)
บัญชี 5 ข้าราชการส่วนท้องถิ่น

**ประเภททั่วไป**
 ประเภททั่วไป ระดับปฏิบัติงาน อัตราเงินเดือนระหว่าง 8,750 - 25,020 บาท- ประเภททั่วไป ระดับชำนาญงาน อัตราเงินเดือนระหว่าง 13,470 - 40,900 บาท- ประเภททั่วไป ระดับอาวุโส อัตราเงินเดือนระหว่าง 18,010 - 54,090 บาท

**ประเภทวิชาการ**
 ประเภทวิชาการ ระดับปฏิบัติการ อัตราเงินเดือนระหว่าง 9,740 - 30,020 บาท- ประเภทวิชาการ ระดับชำนาญการ อัตราเงินเดือนระหว่าง 15,050 - 49,480 บาท- ประเภทวิชาการ ระดับชำนาญการพิเศษ อัตราเงินเดือนระหว่าง 21,550 - 66,490 บาท- ประเภทวิชาการ ระดับเชี่ยวชาญ อัตราเงินเดือนระหว่าง 24,400 - 77,380 บาท

**อำนวยการท้องถิ่น**
 ประเภทอำนวยการท้องถิ่น ระดับต้น อัตราเงินเดือนระหว่าง 15,430 - 50,170 บาท- ประเภทอำนวยการท้องถิ่น ระดับกลาง อัตราเงินเดือนระหว่าง 22,140 - 67,560 บาท- ประเภทอำนวยการท้องถิ่น ระดับสูง อัตราเงินเดือนระหว่าง 25,080 - 78,020 บาท

**บริหารท้องถิ่น**
 ประเภทบริหารท้องถิ่น ระดับต้น อัตราเงินเดือนระหว่าง 15,850 - 51,140 บาท- ประเภทบริหารท้องถิ่น ระดับกลาง อัตราเงินเดือนระหว่าง 22,700 - 68,640 บาท- ประเภทบริหารท้องถิ่น ระดับสูง อัตราเงินเดือนระหว่าง 25,770 - 80,450 บาท

**สิทธิและสวัสดิการข้าราชการส่วนท้องถิ่น**
 ค่ารักษาพยาบาล- ค่าการศึกษาบุตร- ค่าทำขวัญ- เงินประจำตำแหน่ง- ค่าตอบแทนรายเดือน- เงินรางวัล (โบนัส)- การลา- ค่าเช่าบ้าน- ค่าใช้จ่ายในการเดินทางไปราชการ- บำเหน็จบำนาญ- การขอพระราชทานเครื่องราชอิสริยาภรณ์

**อ้างอิง**
หมวดหมู่:อาชีพ
ราชการไทย
ท้องถิ่น
การปกครองส่วนท้องถิ่น
หมวดหมู่:การจัดระเบียบบริหารราชการแผ่นดินของไทย